b'\n_START_ARTICLE_\nSen\xc4\x8dnica\n_START_PARAGRAPH_\nSen\xc4\x8dnica (latinsko os temporale) je lobanjska kost, ki ima kot vse druge plo\xc5\xa1\xc4\x8date kosti glave lusko (pars squamosa), ki je del lobanjskega svoda, dva dela, s katerima sestavlja del lobanjskega dna skalnica (pars petrosa) in bobni\xc4\x8dica (pars tympanica) ter bradavi\xc4\x8darja (processus mastoideus)._NEWLINE_Luska je tanka luska polkro\xc5\xbene oblike. Navzpred \xc5\xa1trli li\xc4\x8dni odrastek (processuis zygomaticus), ki se spredaj zdru\xc5\xbeuje z istoimenskim odrastkom li\xc4\x8dnice v li\xc4\x8dni mosti\xc4\x8dek (arcus zygomaticus). Navzad in navzgor li\xc4\x8dni odrastek prehaja v lineo temporalis, kjer izvira temporalna mi\xc5\xa1ica. Pod njim in pred zunanjim sluhovodom je vdolbina (fossa mandibularis), ki je sklepna ponvica z glavico spodnje \xc4\x8deljustnice. Tudi pred to vdolbino je sklepna povr\xc5\xa1ina (tuberculum articulare). Obe sklepni ploskvi sta pokriti s sklepnim hrustancem._NEWLINE_Skalnica je medialni del sen\xc4\x8dnice in v celoti le\xc5\xbei v lobanjski bazi. V skalnici sta slu\xc5\xa1ni in ravnote\xc5\xbeni organ ter bobni\xc4\x8dna votlina. Po obliki je skalnica podobna tristrani\xc4\x8dni piramidi. S spodnje ploskve piramide izhaja \xc5\xa1iljast odrastek (processus styloideus), ki je izvor ve\xc4\x8d mi\xc5\xa1ic. Baza piramide je zra\xc5\xa1\xc4\x8dena s bradavi\xc4\x8darjem, na katerega je nara\xc5\xa1\xc4\x8dena mi\xc5\xa1ica obra\xc4\x8dalka glave (m. sternocleidomastoideus). Bradavi\xc4\x8dar je pnevmati\xc4\x8dna kost, njegove celice se odpirajo v bobni\xc4\x8dno votlino._NEWLINE_Bobni\xc4\x8dnica je najmanj\xc5\xa1i del sen\xc4\x8dnice in omejuje ko\xc5\xa1\xc4\x8deni del zunanjega sluhovoda (meatus acusticus externus).'